På TV2 Nord har Mogens Jørgensen været på julemission for at sikre, at alle, der har søgt om julehjælp, også får det. Det er lykkedes i flere kommuner, men i Aalborg, hvor over 500 har søgt, er det en udfordring, og de har måtte skuffe mange familier. Men nu skal familierne ikke længere bekymre sig om julemaden. Den 23. december kan de få god overskudsmad fra Dansk Folkehjælp, Stop Spild Af Mad og REMA1000, som er gået sammen om at hjælpe til jul. Et projekt, de kalder ”juleoverskud”. Initiativtager til projekt Selina Juul glæder sig over, at flere udsatte familier får gratis madhjælp: - Den 23. december ser vi frem til Danmarks største aktion mod madspild. Det er fantastisk at se den store opbakning. Mindre madspild i supermarkederne og samtidig mere madglæde hos udsatte børn og voksne i Danmark er et meget vigtigt skridt i kampen mod madspild, siger Selina Juul, der er stifter af Stop Spild Af Mad.
Aldrig tidligere har så mange nordjyder søgt om julehjælp som i år. Nu uddeler Dansk Folkehjælp mad til tusindvis af fattige familier, som IKKE fik tildelt julehjælp.